Més del 80% de suport per la nova estructura sectorial del PDECAT - Teleponent
Inici Política Més del 80% de suport per la nova estructura sectorial del PDECAT
Més del 80% de suport per la nova estructura sectorial del PDECAT
La participació només ha estat del 38%
Jordi Ciuraneta, nou responsable de l'àrea d'agricultura del PDCAT
El PDECAT ha ratificat aquest dissabte els líders de les seves deu sectorials (abans eren 22) amb més del 80% de suports. Ha participat el 38,06% del cens, que finalment s’ha situat en 11.193 persones. El 61,29% ha apostat per realitzar el vot de forma electrònica. També s’han escollit els consellers nacionals, amb 215 candidatures per a 125 places. El primer consell nacional serà el proper 26 de novembre. La coordinadora general del PDECAT, Marta Pascal, ha remarcat que la “musculació interna” que està realitzant ara mateix el nou partit ha de servir també per ampliar la majoria a favor de la independència. “Tenim un repte intern, que és muscular el partit, i un repte extern, que és convèncer i ampliar la majoria a favor d’un nou estat“, ha remarcat.
Pascal ha defensat que el PDECAT té cos, té també un desplegament territorial, i també té “idees, té ànimes i ganes de fer una aportació de gruix a la societat catalana”. La formació es marca ara dos objectius: escollir els presidents de les agrupacions locals, que han de ser “l’embrió d’unes bones candidatures a totes els municipis”, i també “consolidar el desplegament ideològic del partit, amb un projecte netament independentista però des de la centralitat”.
Nous líders sectorials
Pel que fa a la divisió sectorial de la nova formació, s’han presentat deu llistes, una per a cadascuna dels àmbits, i totes elles han estat ratificades. Un total de 127 persones seran les encarregades de configurar i desgranar les propostes ideològiques del PDECAT al llarg dels propers mesos.
Al capdavant de l’àrea econòmica hi haurà Antoni Maria Grau, director de desenvolupament corporatiu d’Enginyers Industrials de Catalunya i exdirector general d’Indústria de la Generalitat. Grau estarà acompanyat per la diputada Maria Senserrich i el gerent de l’àrea d’Innovació d’ACCIÓ, Joan Sansaloni. A l’equip també hi haurà la tinent d’alcalde de Promoció Econòmica d’Igualada, Àngels Chacón, amb temes d’Indústria, i l’empresari rosinc Miquel Gotanegra pilotant Turisme. Aquesta candidatura ha obtingut el 85,66% dels vots.
L’àmbit social estarà sota les regnes d’Alexis Serra, cap de gabinet de la consellera de Presidència i portaveu del Govern, Neus Munté. Serra va ser president del grup municipal de CiU a Manresa i el grup local de CDC i va sonar com a candidat de la formació a l’alcaldia de la ciutat. Comptarà amb el suport d’Èric Bertran, que ha estat sotsdirector de la fundació Nous Catalans i ha comandat Immigració a l’antiga CDC. Aquest àmbit ha aconseguit el 86,35% dels suports.
Amb un 83,25% de vots, les relacions internacionals del PDECAT estaran en mans d’un membre del corrent liberal. L’empresari fundador d’Ysios Capital Josep Lluís Sanfeliu liderarà un equip de pesos pesants com Marc Guerrero, de Llibergència; el diputat al Congrés Jordi Xuclà; i l’excap de gabinet d’Artur Mas, Joan Maria Piqué. L’exdirectora de l’Agència Catalana de Cooperació al Desenvolupament, Marta Macias, portarà Cooperació Internacional. També és a la llista Aleix Sarri, assessor de l’europarlamentari Ramon Tremosa.
Amb un 86,27% de vots, el director de l’Institut Català del Sòl i tinent d’alcalde d’Urbanisme de Sant Cugat del Vallès, Damià Calvet, assumirà la sectorial de territori i medi ambient. Afí a Josep Rull, s’acompanyarà d’alts càrrecs de la conselleria com la directora general de Qualitat Ambiental, Mercè Rius, i la secretària de Medi Ambient, Marta Subirà. El regidor d’Urbanisme de Reus, Marc Arza, i l’expert en Ciències Ambientals i exresponsable d’Urbanisme a Manresa Ramon Bacardit són altres dels membres del seu equip.
La regidora a l’Ajuntament de Barcelona Francina Vila dirigirà l’àmbit de relacions institucionals, flanquejada per la diputada a Madrid Lourdes Ciuró i alts càrrecs del Govern com Dolors Feliu, directora general de Serveis Consultius i Coordinació Jurídica de la Generalitat, i Meritxell Masó, secretària de Funció Pública. Aquesta proposta ha aconseguit el 85,86% dels suports.
El president del Consell Escolar de Catalunya, Lluís Font, portarà el lideratge dels camps d’educació, universitat i coneixement del PDECAT. Font va ser alt càrrec del departament d’Ensenyament durant l’època d’Irene Rigau i també director general de la Fundació Blanquerna. Li faran costat persones com l’exdiputada Mireia Canals; Antoni Llobet, secretari de Polítiques Educatives de la Generalitat i mà dreta de la consellera Meritxell Ruiz; i Eduard Balbuena, professor i investigador de la Universitat Autònoma de Barcelona. El suport ha aquesta llista ha estat del 86,83%.
L’àmbit de cultura i llengua recaurà sobre el director de Cultura Popular, Lluís Puig, que comptarà amb el suport d’altres responsables del departament pilotat per Santi Vila com ara la directora general de Política Lingüística, Ester Franquesa. A la llista també hi figura el cap de gabinet del conseller d’Empresa, Jordi Baiget. La llista ha obtingut el 87,32% de vots.
Al capdavant d’Esports hi haurà la regidora barcelonina Maite Fandos, que durant el govern de Xavier Trias ja va assumir aquesta cartera municipal. Al seu costat hi haurà el dirigent del Circuit de Catalunya Joan Fontserè, i el secretari general de l’Esport, Gerard-Martí Figueras, entre d’altres. La candidatura ha registrat un 87,32% de suports.
Amb un 90,78% de vots, el darrer exconseller d’Agricultura, Jordi Ciuraneta, es farà càrrec d’aquest ram al nou partit, complint amb la quota lleidatana del partit. Ciuraneta va assumir la conselleria després de l’abrupta sortida de Josep Maria Pelegrí del Govern arran de la ruptura de la federació de CiU. La diputada al Parlament Dolors Rovirola i la senadora per Lleida Maite Rivero, que va ser presidenta de la mesa al congrés fundacional del juliol, també integren la llista.
Finalment, la senadora i exdiputada al Parlament Beth Abad dirigirà l’àrea de seguretat. Comptarà amb el suport del delegat d’Interior a les comarques gironines, Albert Ballesta, que de manera efímera va ocupar l’alcaldia de Girona quan Carles Puigdemont va ser investit president de la Generalitat. Per la seva part, el membre de Llibergència i president de l’Associació d’Amics d’Israel, Toni Florido, s’ocuparà del subàmbit de defensa. La diputada al Congrés Míriam Nogueras també és a l’equip. La llista ha aconseguit tenir un 82,3% de vots.
Article anteriorLa música dels seixanta, protagonista de la sisena Trobada del Disc de Lleida
Article següentReutilitzar palets per crear jardins verticals, una proposta d’Ecotardor